《吕尊师画三茅观梅藤为图号曰二老走笔赋之》
元代·危素

三茅观头老梅树，梅边更有长藤古。谁持此画江西来，大瀛海中吕道士。

藤枯一似蛟龙县，梅瘦饱受冰霜缠。柯支不逐浮世换，根柢直与扶桑连。

传闻茅盈亲手植，坐使草木皆成仙。宋朝渡江一百年，世人不到吴山巅。

岂知二物阅兴废，及见渤澥成桑田。战争揖让等黄土，展卷血泪何涟涟。

作者简介：（1303—1372）元明间江西金溪人，字太朴，一字云林。师从吴澄、范椁，通五经。元至正间授经筵检讨，与修宋、辽、金三史，累迁翰林学士承旨。入明为翰林侍讲学士。与宋濂同修《元史》。兼弘文馆学士备顾问。后以亡国之臣不宜列侍从为由谪居和州，守余阙庙。怨恨卒。有《危学士集》等。